**Пирамиде** су грађевине настале у древном Египту, једине сачуване од седам Светских чуда античког доба. Изграђене су на левој, западној обали Нила, а представљају гробнице фараона , владара Старог и Средњег египатског краљевства. Најпознатије су пирамиде у Гизи, предграђу Каира. Међу њима се истиче Кеопсова или Велика пирамида, изграђена 2.560 године пре нове ере. Висока је 145,75 метара и током 4.300 година била је највиша грађевина на свету. Стране су јој оријентисане према странама света а у изградњи је коришћено око 2 милиона камених блокова, сваки тежи од 2 тоне. Око ње су две мање пирамиде, гробнице фараона Кефрена и Микерина.

**Сфинга** је биће са лављим телом и главом човека, овна, сокола или јастреба. Јавља се у египатској и грчкој митологији, као и у хиндуизму. Најпознатија је Велика сфинга у Гизи, на западној обали Нила. Сматра се да њено лице представља фараона Кефрена (III миленијум п.н.е), који међу шапама има мањи храм. Сфинге су представљале чуваре фараона, тако да је ова Велика сфинга направљена испред Кефренове пирамиде. Изграђена је од једне кречњачке стене и спада у највеће фигуре на свету, настале на овај начин.

**Кинески зид** је највећа грађевина на свету, видљива из свемира. Простире се од степа средње Азије до Жутог мора, укупном дужином од 8.851 километар. Са висином од 10 до 16 метара, ширином од 8 метара, представља најдужи зид на свету и највећи одбрамбени објекат. Грађен је од земље, камена и цигле, од III века п.н.е до XVII века, тј. око 2.000 година. Под окриљем УНЕСКА је од 1987. године, а 2007. године је проглашен за једно од нових седам Светских чуда.

**Забрањени град** је царска палата у центру Пекинга, северно од трга Тјенанмен. Изградња палате је започета 1406. године, уз помоћ 200.000 радника који су посао завршили за 14 година. Комплекс има 800 зграда и 9.999 просторија. Током пет векова био је седиште 24 владара – 14 из династије Минг и 10 из династије Ћинг. Забрањени град је престао да буде политички центар 1912. године, а 1925. године претворен је у музеј. У светску културну баштину УНЕСКА уврштен је 1987. године.

Национални стадион у Пекингу, познат и као „**Птичје гнездо**“ је грађевина зидана за потребе одржавања Олимпијских игара 2008. године. Налази се у близина трга Тјенанмен и Забрањеног града. Захвата површину од 97.000 м2 и може да прими 80.000 + 11.000 гледалаца. Ова челична конструкција је дуга 333, широка 294, а висока 69 метара. У његовој близини је и „Водена коцка“, Национални центар за водене спортове.

**Колосеум** или „Флавијев амфитеатар“ у Риму, је један од нових седам Светских чуда, проглашених 2007. године. Ова колосална грађевина сазидана је током десетак година I века нове ере, у време цара Веспазијана, а служила је за гладијаторске борбе, које је овде могло да прати више од 50.000 гледалаца. У Колосеуму су одржаване и поморске битке, са правим бродовима, а амфитеатар је тада био испуњен водом. Ова грађевина има три надземна спрата, у дорском, јонском и коринтском стилу, као и два подземна нивоа.

**Фонтана ди Треви** је најпознатија фонтана на свету. Налази се у Риму, а зидана је у XVIII веку по наруџбеници тадашњег папе, Клемента XII. У питању је барокна фонтана, висока преко 26 а широка 49 метара, са бројним скулптурама. Најдоминантнија је скулптура Нептуна са Тритонима, скулптура девојке по којој је названа, као и скулптуре које представљају обиље и здравље. Традиција је да се у фонтану убацују новчићи – један за личну жељу, а други за повратак у Рим. Колико је популарна сведочи да се сваки дан из фонтане извуче 3.000 евра које се користе за њено одржавање.

**Трг Светог Петра у Риму** је седиште најмање државе на свету – Ватикана. Обухвата простор од 0,44 км2 површине, испред Базилике Светог Петра. У центру трга се налази обелиск који је Калигула преместио из Египта, 37. године нове ере. Трг је саграђен у другој половини XVII века, око обелиска и две фонтане у близини. Приступ на трг је слободан из Улице Помирења, док се за улаз у папску палату мора имати пропусница (пасош).

**Криви торањ** у Пизи, је звоник катедрале у Пизи, граду на обали Лигуријског мора. Зидан је са прекидима од XII до XIV века. Одмах по почетку градње, примећено је да се торањ криви јер су темељи били плитки а тло песковито. Торањ је висок 55 – 57 метара, са 294 степеника који воде на врх, и нагибом од 5,5%. Темељ торња је детаљно реконструисан од 1990. до 2001. године. Исправљен је за 44 цм и тиме спашен од рушења, бар за сада.

**Трг Светог Марка** је главни и највећи трг Венеције. Прве обрисе је добио у IX, а данашњи изглед у XII веку. Тргом доминира базилика Светог Марка са својим звоником и Дуждева палата. Трг је поплочан каменим мозаиком који је у јесен и пролеће, после јачих киша, под водом, баш као и добар део Венеције.

**Саграта Фамилија** „Света породица“ је римокатоличка базилика, коју је у готском стилу, пројектовао 1882. године, и на њој радио све до своје смрти Антонио Гауди, чувени шпански архитекта. Ова црква у изградњи се налази у Барселони, а годишње је посети 2,3 милиона туриста. Претпоставља се да ће црква бити завршена до 2028. године, и да ће бити висока око 45, а дуга 110 метара. Уврштена је на УНЕСКО- ву листу Светске баштине.

**Партенон** је храм богиње Атине, изграђен у V веку пре нове ере на брду Акропољ, изнад Атине, грчке метрополе. Основа има димензије 69,5 x 301 метар са наосом од 30 метара. Кров Партенона је носило 46 спољних и 19 унутрашњих стубова. Представља врхунац развоја дорског стила, трајни симбол античке Грчке и један од највећих светских културних споменика.

**Метеори** представљају скупину православних манастира, изграђених на неприступачним стенама, у западној Тесалији, близу града Каламбаке. Налазе се на списку културне баштине УНЕСКА, одмах иза Свете горе. Датум оснивања манастира није познат али су прве обрисе Метеори добили већ почетком XII века. Током XIV века изграђено је више од 20 манастира, а данас их је остало 6, четири мушка и два женска, и сви представљају туристичку атракцију.

**Петра** је древни град арапског Набатејског царства, уклесан у црвене кречњаке. Лежи у близини Мртвог мора у Јордану. Град је настао на важној раскрсници више караванских путева који су спајали Египат са Сиријом и јужну Арабију са Средоземљем. До града се може стићи само са једне стране, кроз кривудав и узан теснац. Због тога је од стране западног света откривен тек 1812. године. Данас се налази на УНЕСКО – вој листи Светске баштине.

**Таџ Махал**, једна од најлепших грађевина на свету, лежи у близини индијског града Агре. Градило ју је 22.000 људи од 1631. до 1654. године. Представља маузолеј који је Шах Џахан посветио омиљеној жени, Арџуманд Бано Бегум, или Мумтаз Махал („драги камен палате“), која је умрла рађајући му четранаесто дете. Таџ Махал се сматра врхунским остварењем могулске архитектуре, стила који комбинује елементе персијских, индијских и исламских стилова. Читав комплекс, рачунајући и огроман врт има димензије 300 x 560 метара. Централна грађевина је висока око 75 метара и комплетно је израђена од белог мермера. Године 1983. Таџ Махал је постао УНЕСКО – в споменик Светске баштине описан као „драгуљ исламске уметности у Индији и свету“.

**Мачу Пикчу** је свети град Инка, који се налази на највишем делу источних Анда, на надморској висини од 2.350 метара. Верује се да је изграђен око 1.300 године као царски посед и религијско уточиште. Град чини око 200 грађевина смештених по терасама и распоређених око великог средишњег трга са гранитним монолитом за који се верује да је био жртвеник. Подељен је на уске и издужене четврти поплочане путевима које максимално искоришћавају простор. У близини су и терасе са каналима за наводњавање. Град је напуштен пре доласка Шпанаца, а у бујној вегетацији га је открио 1911. године Американац Хајрам Бингам. Године 2007. је проглашен за једно од нових седам Светских чуда.

**Статуа Исуса** у Рио де Жанеиру, највећем граду Бразила представља скулптуру Исуса Христа, високу 38 метара која се издиже изнад Риа, на брду од 709 мнв. Свечано је откривена 1931.године а данас представља значајну туристичку атракцију у Бразилу, заједно са Карневалом, брдом „глава шећера“ и плажом Копакабаном.

**Чичен Ица** је велико археолошко налазиште на полуострву Јукатан у Мексику, из доба цивилизације Маја. Овај град је свој врхунац достигао око 600. године нове ере. Центром града доминира велика степенаста пирамида, храм Кукулкан, са великом пернатом змијом која се спушта северним степеништем. Унутар ове је мања, старија пирамида, а на врху опсерваторија Маја и жртвеник. Чичен Ицу је 1531. године освојио шпански конкистадор Франциско де Монтејо. УНЕСКО га је прогласио Светском баштином, а 2007 .године је уврштен у једно од нових седам Светских чуда.

**Ајфелова кула** или торањ је метална грађевина изграђена на Марсовим пољима у Паризу, Француска. Овај симбол Париза је створен 1889. године као експонат за Светску изложбу поводом прославе стогодишњице француске револуције. Пројектовао га је Гистав Ајфел, а торањ је висок 300 метара, тежак 7.300 тона, састављен од 18.038 делова од ливеног гвожђа, уз помоћ 2,5 милиона заковица. До врха води 1.665 степеница, а сваких седам година се премазује са 50 тона боје ради заштите од корозије. У време када је изграђен сматран је руглом, а данас је туристичка атракција, са 5,5 милиона туриста.

**Тријумфална капија** у Паризу је споменик палим борцима за Француску, највише онима из Наполеонових ратова. Ту се данас налази и споменик незнаном јунаку. Овај славолук је пројектовао Жан Шалгрен 1806.године а изградња је трајала до раних 1830-их година. Тријумфална капија је висока 51 метар а широка 45 метара и друга је по величини у свету, иза оне у Пјонгјангу, у Северној Кореји. У унутрашњости су исписана имена 558 француских генерала. Лежи на тргу Шарла де Гола, у близини Јелисејских поља.

**Лувр** је један од највећих и најпознатијих музеја на свету. Налази се у истоименој палати, на десној обали Сене, у Паризу. На 60.600 м2 површине смештено је више од 380.000 уметничких дела, подељених на осам кустоских одељења у три крила – Ришеље, Виши и Денон. Музеј је отворен у августу 1793. године када је изложено 537 слика. Данас га дневно посети 15.000 туриста од којих 65% чине странци.

**Версај** је резиденција некадашњих француских краљева – Луја XIV, XV и XVI. Налази се код града Версаја, југозападно од Париза. Дворац захвата површину од 67.121 м2 и има 700 соба са 6.000 уметничких слика, 2.100 скулптура и 5.000 комада намештаја. У њему је некада живело и до 6.000 људи. Дворац окружује прелепи парк површине 815 хектара, са 200.000 стабала дрвећа и 50ак већих фонтана. Најпознатија просторија у дворцу је Галерија огледала где је 1919. године потписан Версајски уговор и тиме завршен Први светски рат.

**Бакингемска палата** је дом британских монарха, али и позната туристичка атракција Лондона, метрополе Уједињеног Краљевства Велике Британије и Северне Ирске. Саграђена је 1703. године, а дом британских монарха постаје 1837. године, када је на власт дошла краљица Викторија. Укупна површина палате је 77.000 м2 и има 755 одаја различите намене. У њој тренутно живи преко 800 чланова особља. Бакингемска палата има своју капелу, пошту, базен, особље кафетерије, лекара хирургије и биоскоп.

**Лондонско око** или Миленијумски точак је највећа панорамска вртешка на свету и највећа људска творевина подигнута у једном комаду. Отворена је за посетиоце почетком 2.000. године. Лежи на јужној обали  реке Темзе. Огромна скаламерија је направљена од челика и тешка је око 2 тоне. Има облик точка са 32 затворене просторије - капсуле. Оне примају до 30 људи и направљене су од непробојног стакла. Вожња траје 30 минута или један круг. Ову Лондонску знаменитост дневно посети и до 10.000 људи а карта кошта 16 фунти (2.630 динара).

**Тауербриџ** је покретни мост преко реке Темзе у Лондону. Изградња је почела 1886. године, а мост је отворен 1894. године. Овај покретни мост има укупну дужину од 244 метра са две куле, свака висока 65 метара. Раздаљина између кула је 61 метар, а потребан је минут да се два покретна сегмента моста издигну ка горе до угла од 83о. Основу конструкције чини 11.000 тона челика скривеног испод украсног камена и гранита, стављеног ради заштите и естетике.

**Биг Бен** је највећи сат кула на свету за звоником. Налази се на североисточном крају Вестминстерске палате, на обали Темзе, у Лондону. Име Биг Бен је везано за звоник унутар куле, тежак 13 тона. Кула је грађена у неоготичком стилу и њена висина је 96,3 метра. Кула има сатове на све четири стране. Казаљка која показује часове је дугачка 2,7 метара, а она која показује минуте 4,3 метра.

**Стоунхенџ** је грађевина из неолита и бронзаног доба, а налази се у округу Вилтшир, 13 километара северозападно од Солсберија, града на југозападу Енглеске. Датира из млађег каменог до старијег бронзаног доба, 3.000 – 1.000 године пре нове ере и спада у групу мегалитних споменика јер је грађен од огромних камених блокова. Верује се да је служио у паганским ритуалима и церемонијама везаним за поштоваоце Сунца. Стоунхенџ је 1986. године додат у УНЕСКО-ве пописе Заштићене баштине.

**Црвени трг** је најпознатији московски градски трг. Одваја Кремљ, некада царску, а данас службену резиденцију руског председника, од старе историјске трговачке четврти Китај-город. Црвени трг се сматра срцем Москве јер се од њега у свим смеровима шире главне московске улице. На Црвеном тргу је, осим Кремља и његових катедрала, још и Лењинов маузолеј, Храм Василија Блаженог, ГУМ, Казањска катедрала, Државни историјски музеј и многе друге мање грађевине. Сам трг је 695 метара дуг и 130 метара широк, и на њему се одржавају војне параде. УНЕСКО га је 1991. године уврстио на листу Светске баштине.

**Храм Василија Блаженог** се налази на Црвеном тргу у Москви. Израду цркве је наручио руски цар Иван IV Грозни, а зидана је између 1555. и 1561. године. Данас има једанаест шарених торњева по којима је препознатљива у свету. Име је добила по Василију Блаженом, руском свецу, који је у њој и сахрањен. Легенда каже да је Иван Грозни ослепео неимара Јаковљева како ни за кога више не би изградио овако лепу грађевину.

**Бурџ ел Араб** је високолуксузни хотел саграђен у Дубаиу, у Уједињеним Арапским Емиратима. Грађевина је висока 321 метар, а за њену изградњу је потрошено око 650 милиона америчких долара. Хотел лежи на вештачком острву од песка и камена ојачаном шупљим бетонским плочама, први пут коришћеним овде. Градња хотела је започета 1994. године и трајала је три године. Ово је најлуксузнији хотел на свету.

**Бурџ Калифа** или Бурџ Дубаи је тренутно највиши облакодер на свету. Лежи у четврти Пословни залив, у Дубаиу, у Уједињеним Арапским Емиратима. Висок је 830 метара и има 163 спрата. Грађен је између 2004. и 2010. године. Ово је највиша самостојећа зграда на свету а њена изградња је коштала око 4,1 милијарди долара.

**Сиднејска опера** је једна од најпознатијих грађевина у свету. Зидана је између 1959. и 1973. године, а пројектовао ју је дански архитекта Јон Утзон. Изграђена је у стилу експресионизма и подсећа на шкољку. Дугачка је 183 а широка 120 метара. Лежи на 580 стубова а кров јој је покривен са 1.056 милиона блиставо белих плочица. Унутар зграде се налази пет позоришних дворана, а дом је **Аустралијској опери** и балету и Сиднејском позоришту и симфонијском оркестру. Изградња је коштала 102 милиона долара. Годишње је посети до 7 милиона туриста, а због своје лепоте је 2007. године постала део **УНЕСКО**-ве Светске баштине.

**Улуру** или Ерс рок је пешчана стена у Аустралији, 450 км удаљена од Алис Спрингса. Настала је пре 500 милиона година а чини је највећи камени монолит на свету, изграђен од црвених пешчара. Дуга је око 10 км, висока 250 - 400 метара, са бројним урезаним пећинама и рупама. Абориџини је сматрају светом и око ње врше своје обреде.

**Кип слободе** је споменик на уласку у Њујоршку луку, на Острву слободе. Званичан назив споменика је „Слобода осветљава свет“ и поклон је Француске Сједињеним Америчким Државама. Кип, чија је висина 46 метара, а са постољем 93 метра, је постављен 1886. године, након пловидбе преко Атлантског океана и двогодишњег састављања. Скулптор споменика је Фредерик Бартолди, а унутрашњу конструкцију је урадио Гистав Ајфел, творац истоименог торња у Паризу. Кип је тежак 205 тона, уста су му широка готово метар, а кажипрст има 2,4 метра дужине. На глави кипа је круна са седам зракова који симболизују слободу на седам континената. На листу Светске културне баштине УНЕСКА је доспео 1984. године.

**Емпајер стејт билдинг** је познати облакодер у Њујорку, висок 443 метра, са 102 спрата, чија је изградња завршена 1931. године у Арт Деко стилу. Зграда је добила име по надимку државе Њујорк и тренутно је највиша зграда у том највећем америчком граду.

**Бела кућа** је службена резиденција и радно место америчког председника, у Вашингтону. Изграђена је у неокласицистичком стилу од белог венчачког мермера. Градња резиденције је започета 1792. године по налогу Џорџа Вашингтона, а завршена је осам година касније. Данашњи изглед је добила 1934. године када је Френклин Рузвелт пренео у њу такозвану Овалну канцеларију, радну собу председника САД. Данашње име је добила 1901. године по идеји Теодора Рузвелта, због њене беле фасаде. Бела кућа има 132 собе, 35 купатила, 3 лифта, базен, тениско игралиште, биоскоп.

**Кањон Колорада** један је од правих чуда природе. Настајао је милионима година (6) усецањем реке Колорадо и њених притока у стене различите геолошке грађе и старости (кречњаке, пешчаре, шкриљце, архајске стене), вулканским ерупцијама и наслагама лаве. Због тога се у слојевима запажа 18 различитих нијанси, што кањону даје несвакидашњи изглед, нарочито при заласку Сунца. Дужина кањона достиже скоро 450 км, а дубина до 1 800 м. Велики кањон је широк од 6 до чак 29 км. Откривен је 1540. године а истражен тек три века касније. Националним парком је проглашен 1919. године. Лежи у северозападној Аризони, САД. Годишње га посети до 4 милиона туриста.

**Голден гејт** или Златна капија је висећи мост изнад истоименог мореуза, који повезује Сан Франциско са Округом Марин. Отворен је у мају 1937. године, дугачак је 2.737 метара и у време када је саграђен био је највећи висећи мост на свету (данас је осми, други у САД). Висок је 227, а широк 27 метара. Овај мост је веома важан саобраћајни пут којим дневно пређе око 110.000 аутомобила. Удаљеност између два торња је 1.280 метара а висина од воде 67 метара. Пречник главних носећих каблова је готово метар (91 цм). Има шест трака за моторна возила и две стазе за бициклисте и пешаке.

**Улица Ломбард** је најкривља улица на свету. Налази се у Сан Франциску и изграђена је 1922. године на предлог власника имања Карла Хенрија. Има осам оштрих кривина да би се смањио природни нагиб од 27о. Улица је једносмерна (низбрдо) и поплочана је црвеном циглом. Дугачка је око 180 метара и брзина која се препоручује не треба да прелази 8 км/час. Једна је од главних туристичких атракција Сан Франциска, заједно са мостом Голден гејт и бившим затвором Алкатраз, на истоименом острву.

**Јелоустоун** је најстарији Национални парк на свету, основан 1872.године. Налази се на западу САД-а, на подручју држава Вајоминг, Монтана и Ајдахо. Обухвата простор од 8.987 км2 површине, дугачак је од севера према југу 102 км, а од запада према истоку око 87 км. Лежи у калдери супервулкана, реке и језера му заузимају 5% површине. Цео парк обилује термалним појавама – гејзирима (Олд фејтфул), басенима врелог муља, млазовима сумпорне паре из фумарола, па својим изгледом подсећа на нашу планету пре више милијарди година.

**Нијагарини водопади** представљају низ масивних водопада који се налазе на Нијагари, реци дугој 56 километара, која спаја језера Ири и Онтарио, на америчко канадској граници. Састоје се из три, веома широка водопада потковичастог изгледа. Нијагара у преводу значи „вода која грми“ јер се са отприлике 50ак метара висине стропоштава 168.000 м3 воде у минути, што ове водопаде сврстава у једне од најмоћнијих на свету. Амерички водопад на источној страни широк је око 300 метара, док је канадски дупло шири. Прва хидроелектрана на свету са Теслиним системом вишефазних струја изграђена је на реци Нијагари 1896. године.

**Маунт Рашмор** је Национални споменик у савезној држави Јужна Дакота. Симболично представља првих 150 година историје САД. Споменик је уклесан у стени и представља главе четири америчка председника: Џорџа Вашингтона (1732 – 1799.), Томаса Џеферсона (1743 – 1826.), Теодора Рузвелта (1858 – 1919.) и Абрахама Линколна (1809 – 1865.). Обухвата површину од 5,17 км2. Клесање је започето 1927. а завршено 1941. године. Име је добио по Чарлс Рашмору, правнику који је проучавао ове пределе.

**Нојшванштајн**или "нови лабудов камен" је немачки замак у југозападном делу Баварске. Саградио га је баварски краљ **Лудвиг**II у другој половини XIX века, у стилу немачке романтике сличне оној у XII веку. Обухвата 5.935 м2 површине са 228 планираних просторија. Зидан је између 1869. и 1886. године. Са смрћу Лудвига изградња је прекинута иако замак није завршен. Замак представља једно од најпосећенијих места у Немачкој са око 1,3 милиона туриста. Нојшванштајн је уврштен на **УНЕСКО**-ву листу Светске културне баштине, а послужио је као узор за замкове у Дизнијевим **бајкама,** бројним цртаним и играним филмовима.

**Каба** („коцка“, „уточиште ислама“) је централно светилиште ислама, смештено у средини велике џамије у граду Меки, у Саудијској Арабији. Грађевина у облику квадра је дугачка око 11, а висока око 17 метара. Представља киблу, тј. посебну тачку („пупак“ света) према којој се муслимани окрећу у време молитве. У југоисточном делу грађевине уграђен је Црни камен, најсветији предмет у Каби. Муслимани према овом камену исказују велико поштовање, љубе га и додирују, нарочито током хаџилука. Преко њега се обраћају Алаху.

**Аја Софија** је музеј у Истанбулу, највећем граду Турске. Представља ремек-дело византијске архитектуре. Цркву Света Софија подигао је византијски император Јустинијан од 532. до 537. године нове ере. У њој се одвијало крунисање византијских царева. После пада Византиона (Константинопоља, Цариграда, сада Истанбула) 1453.године, султан Мехмед Освајач је наредио да се црква претвори у џамију и она је као таква постојала читавих 482 године. За то време је добила и четири минарета, а преко пута ње је изграђена Плава џамија, бисер отоманске архтектуре. Кемал Ататурк, познати председник Турске је наредио да се Аја Софија 1935. године прогласи музејом. Аја Софија је један од најзначајнијих споменика Светске културне баштине и налази се на листи УНЕСКА.